b'\n_START_ARTICLE_\nTee ise\n_START_SECTION_\nTee ise-eetika\n_START_PARAGRAPH_\nTee ise-eetika l\xc3\xa4htub eneseusaldusest, p\xc3\xb5him\xc3\xb5ttest teha asju ise ja mitte minna kaasa massiga. Inimene, kes elab Tee ise-p\xc3\xb5him\xc3\xb5tete j\xc3\xa4rgi, v\xc3\xb5ib teha ise k\xc3\xb5ike, alates ravikuuridest ja riietusest, l\xc3\xb5petades majaehitamise, sisustamise, kujundamisega. Tee ise-m\xc3\xb5tteviis vastandub tihti heaolu\xc3\xbchiskonnas levinud isiksuse mandumisele ning inimese arengu \xc3\xbchek\xc3\xbclgusele._NEWLINE_T\xc3\xa4nap\xc3\xa4eval on Tee ise-eetika tihedalt (kuid mitte alati) seotud punkideoloogiaga, mis esindab individualismi, autoritaarsusevastasust, vaba m\xc3\xb5tlemist ja moraali ning anarhismi.\n_START_SECTION_\nTee ise-kultuur\n_START_PARAGRAPH_\nTee ise-kultuur on p\xc3\xb5hiliselt levinud punk- ja indie rock\'i muusikaga seotud subkultuurides. Neid muusikastiile ja Tee ise-eluviisi viljelevad b\xc3\xa4ndid ei seo ennast tihti kommertsiaalsete heliplaadifirmadega, vaid rahastavad ise oma b\xc3\xa4ndi tegevust. N\xc3\xa4iteks Michael W. Dean tegi 2002. aastal dokumentaalfilmi "D.I.Y. or Die: How to Survive as an Independent Artist", mis r\xc3\xa4\xc3\xa4gib artistidest, kes \xc3\xbcritavad j\xc3\xa4\xc3\xa4da s\xc3\xb5ltumatuks ja Tee ise-kunstnikeks._NEWLINE_Muusikas on Tee ise ilmselt levinud ka seet\xc3\xb5ttu, et kunstilisele enesev\xc3\xa4ljendusele viidatakse kui Tee ise osale. N\xc3\xa4iteks on inimeste omaloomingut tasuta eksponeerivatele veebisaitidele DeviantArt.com ja Newgrounds.com viidatud sageli kui Tee ise-kultuuri v\xc3\xa4ljundile internetis._NEWLINE_Tee ise-kultuur on tihti seotud ka poliitilise aktivismiga. Tee ise-vaadetega inimesed \xc3\xb5hutavad sageli v\xc3\xa4hemusgruppe valima ja oma \xc3\xb5iguste eest seisma. Seda tehakse, et muuta arusaama, et \xc3\xbcks inimene ei suuda midagi muuta ning protesteerimine on kasutu ja tulemusetu. Tee ise-kultuuri osadeks v\xc3\xb5ib pidada ka skvottimist, loomakaitseaktiviste ja rohelisi.'